Combining forecasts in various financial applications
Authors: Φαμελίτη Σταυρούλα 
Published: September 2021

Η διαθεσιμότητα ενός μεγάλου αριθμού υποδειγμάτων για την πρόβλεψη της μεταβλητότητας οδηγεί σε αυξημένη αβεβαιότητα για την αξιοπιστία του μοντέλου τους ερευνητές και τους επαγγελματίες. Οι ακριβείς προβλέψεις για την μεταβλητότητα απαιτούνται στις περισσότερες χρηματοοικονομικές εφαρμογές, όπως η διαχείριση κινδύνων, η διαχείριση χαρτοφυλακίου και η τιμολόγηση των δικαιωμάτων προαίρεσης. Ένας μεγάλος αριθμός μελετών υποστηρίζει την χρήση συνδυαστικών μεθοδολογιών για την πρόβλεψη ενός μεγάλου αριθμού οικονομικών μεταβλητών, όμως οι περισσότερες από αυτές εφαρμόζονται στην πρόβλεψη των αποδόσεων. Παραδόξως, οι συνδυαστικές μεθοδολογίες για τη μεταβλητότητα δεν έχουν λάβει την δέουσα προσοχή στη βιβλιογραφία. Η έρευνα αυτή επικεντρώνεται στην αξιολόγηση της προβλεπτικής ικανότητας απλών και πιο σύνθετων συνδυαστικών μεθοδολογιών, όπως και στην ανάπτυξη και διερεύνηση καινοτόμων μεθοδολογιών πρόβλεψης της μεταβλητότητας με εφαρμογές στις χρηματιστηριακές αγορές και τις αγορές πετρελαίου.Πρώτον, παρέχονται διάφορες συνδυαστικές προβλέψεις για τη μεταβλητότητα του δείκτη S&P500. Ενισχύουμε την βιβλιογραφία συνδυάζοντας προβλέψεις για την μεταβλητότητα από υποδείγματα που βασίζονται σε ημερήσια, ενδοημερήσια και τεκμαρτής μεταβλητότητας δεδομένα. Συγκεκριμένα, χρησιμοποιείται μια μεγάλη ποικιλία συνδυαστικών μεθοδολογιών για την πρόβλεψη της μεταβλητότητας, στην οποία περιλαμβάνονται απλές τεχνικές, τεχνικές που βασίζονται στις προηγούμενες επιδόσεις των μεμονωμένων μοντέλων και τεχνικές παλινδρόμησης. Η διαδικασία αξιολόγησης βασίζεται τόσο σε στατιστικά όσο και σε οικονομικά μέτρα αποδεικνύοντας την υπεροχή των συνδυαστικών μεθοδολογιών. Αν και οι συνδυαστικές προβλέψεις που βασίζονται σε πιο πολύπλοκες μεθόδους έχουν καλύτερες επιδόσεις από τις απλές συνδυαστικές μεθοδολογίες και τα μεμονωμένα μοντέλα, δεν υπάρχει κάποια μεθοδολογία που να κυριαρχεί τις υπόλοιπες τόσο από στατιστική όσο και από οικονομική άποψη. Αυτό μας οδηγεί στο συμπέρασμα ότι οι διαφορετικές συνδυαστικές μεθοδολογίες επιλέγονται με βάση την οικονομική εφαρμογή.Δεύτερον, προτείνουμε νέες συνδυαστικές μεθοδολογίες που βασίζονται σε μέτρα αξιολόγησης χαρτοφυλακίων και διαχείρισης κινδύνου στην πρόβλεψη της μεταβλητότητας των τιμών των συμβολαίων μελλοντικής εκπλήρωσης αργού πετρελαίου. Αξιολογείται η προβλεπτική ικανότητα τριών τύπων συνδυαστικών μεθοδολογιών μεταβλητότητας: συνδυαστικές προβλέψεις που βασίζονται σε δεδομένα υψηλής συχνότητας, συνδυαστικές προβλέψεις που βασίζονται σε ημερήσια δεδομένα και συνδυαστικές προβλέψεις που περιλαμβάνουν και τα δύο είδη δεδομένων. Με την εξέταση των συνδυαστικών μεθοδολογιών που βασίζονται σε μέτρα αξιολόγησης χαρτοφυλακίου και διαχείρισης κινδύνου, μπορούν να αντληθούν νέα στοιχεία σχετικά με τις συνδυαστικές προβλέψεις. Πρώτον, τα αποτελέσματα δείχνουν ότι οι συνδυαστικές μεθοδολογίες οδηγούν σε πιο ακριβείς προβλέψεις, σε στατιστικούς και οικονομικούς όρους, για τη μεταβλητότητα από τα μεμονωμένα μοντέλα. Δεύτερον, τα μοντέλα που βασίζονται σε ημερήσια δεδομένα οδηγούν σε μεγαλύτερα οικονομικά οφέλη όταν συνδυάζονται μέσω μέτρων αξιολόγησης χαρτοφυλακίου ιδίως στους χρονικούς ορίζοντες της μίας και των είκοσι δύο ημερών, ενώ δύο μεμονωμένα μοντέλα επιδεικνύουν καλύτερη παρουσία για τον χρονικό ορίζοντα των πέντε ημερών. Τρίτον, οι συνδυαστικές προβλέψεις που βασίζονται σε στατιστικά κριτήρια και προέρχονται από μοντέλα υψηλής συχνότητας είναι πιο ακριβείς σύμφωνα με στατιστικά και οικονομικά μέτρα υποδεικνύοντας ότι η πληροφορία που εμπεριέχεται σε αυτά τα δεδομένα μπορεί να οδηγήσει σε σωστή πρόβλεψη για τα οικονομικά οφέλη ακόμη και μέσω συνδυαστικών προβλέψεων που προέρχονται από στατιστικά μέτρα. Τέλος, ο συνδυασμών των δύο πηγών δεδομένων οδηγεί σε υψηλότερα οικονομικά κέρδη, όταν τα δεδομένα αυτά συνδυάζονται μέσω μέτρων αξιολόγησης χαρτοφυλακίου, για τον χρονικό ορίζοντα των 22 ημερών.